A BIZOTTSÁG 435/2007/EK RENDELETE
(2007. április 20.)
az egyes tagállamok tojás- és baromfiágazatában végrehajtott bizonyos rendkívüli piactámogatási intézkedésekről szóló 1010/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tojás piacának közös szervezéséről szóló, 1975. október 29-i 2771/75/EGK tanácsi rendeletre (1) és különösen annak 14. cikke (1) bekezdése első albekezdésének b) pontjára,
tekintettel a baromfihús piacának közös szervezéséről szóló, 1975. október 29-i 2777/75/EGK tanácsi rendeletre (2) és különösen annak 14. cikke (1) bekezdése első albekezdésének b) pontjára,
mivel:
(1)
Egyes tagállamok számára nehézséget okoz az 1010/2006/EK bizottsági rendelet (3) 10. cikkében előírt határidő teljesítése, vagyis hogy a különleges piactámogatási intézkedések keretében a kedvezményezettek részére 2007. március 31. előtt teljesítsék a kifizetéseket. Ez az első alkalom, amikor ilyen rendkívüli piactámogatási intézkedéseket írtak elő, ezzel magyarázható az alkalmazást szolgáló adminisztratív eljárások nehézkessége. Ezért a kifizetési határidőt indokolt két hónappal meghosszabbítani.
(2)
Tehát az 1010/2006/EK rendeletet ennek megfelelően módosítani kell.
(3)
Mivel a jelenleg érvényes határidő 2007. március 31., célszerű előírni, hogy ez a rendelet 2007. április 1-jétől legyen alkalmazandó.
(4)
Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
Az 1010/2006/EK rendelet 10. cikkében a „2007. március 31.” dátum helyébe „2007. május 31.” lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. április 20-án.